Obmena RL techniky VzS OS SR (stredný, malý a blízky dosah)

1. Úvod
Zákon č. 321/2002 Z. z. o ozbrojených silách Slovenskej republiky v znení neskorších predpisov stanovuje úlohy a použitie Ozbrojených síl SR na zabezpečovanie nedotknuteľnosti vzdušného priestoru SR v rámci pôsobnosti MO SR v súlade so zákonom č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov. Okrem toho zákon č. 321/2002 Z. z. definuje medzinárodnú spoluprácu Ozbrojených síl SR                s ozbrojenými silami iných štátov na základe medzinárodných zmlúv, ktorými je SR viazaná,            a na základe členstva SR v organizácii vzájomnej kolektívnej bezpečnosti. Zabezpečovanie nedotknuteľnosti vzdušného priestoru je jedným z kľúčových aspektov kolektívnej bezpečnosti a obrany NATO. Udržovanie integrity vzdušného priestoru Aliancie je preto trvalou úlohou členských krajín NATO.

Nepretržité zabezpečenie nedotknuteľnosti vzdušného priestoru SR v rámci      Pohotovostného systému Vzdušných síl OS SR (VzS OS SR) a integrovanej protivzdušnej obrany NATO (NATINAMDS) je hlavnou úlohou VzS OS SR, pričom jednou z hlavných podmienok splnenia tejto úlohy je aj zabezpečenie RL prieskumu.
Pre plnenie uvedených úloh Vzdušné sily OS SR vykonávajú nepretržitý rádiolokačný prieskum vzdušného priestoru, avšak s technologicky zastaranými rádiolokátormi po uplynutej     dobe životnosti, ktoré sú taktiež nekompatibilné so systémami NATO.

Pre spoľahlivé plnenie poslania VzS OS SR je  nevyhnutné riešiť komplexné obstaranie rádiolokačnej techniky VzS OS SR pre stredný, malý a blízky dosah.
2.  Súčasný stav RL výzbroje  VzS OS SR
Dôležitou súčasťou výzbroje VzS OS SR pre splnenie svojho poslania sú rádiolokačné prostriedky podsystému prieskumu a podsystém palebných prostriedkov.
Rádiolokačne prostriedky  podsystému prieskumu pozostávajú z ôsmych   trojdimenzionálnych rádiolokátorov (3D RL) stredného dosahu (6 ks P-37 MSK,                            2 ks ST-68MSK), štyroch dvojdimenzionálnych (2D) RL malého dosahu RL-4AM MORAD              a troch RL výškomerov PRV-16.
Uvedené rádiolokátory sú umiestnené na šiestich stálych a v jednom dočasnom operačnom postavení a vytvárajú trvalý prehľad o vzdušnej situácii nad územím SR. Ich úlohou je detekcia, identifikácia a sledovanie vzdušných objektov, čo zahŕňa presné meranie ich polohy, určenie a sledovanie dráh vzdušných objektov, ich priestorové rozlíšenie a rozpoznanie (identifikácia). Okrem toho spôsobilosť týchto radarov sa využíva v súvislosti s plnením úloh kontroly letovej prevádzky a navedenia letectva.
Rádiolokátory podsystému prieskumu VzS OS SR sú technologicky zastarané a nekompatibilné so systémami NATO. V priebehu ich prevádzkovania boli čiastočne zmodernizované (P-37MSK, ST-68MSK, RL-4AM), avšak v súčasnosti je z 15 kusov                       až 13 kusov rádiolokátorov po stanovenej dobe technickej životnosti. Zostávajúcej technike                      (2 ks - ST68MSK) bude ukončená táto doba do roku 2021.
Použiteľnosť rádiolokačnej techniky po termíne životnosti je veľmi problematická,    vzhľadom na kritickú nedostupnosť (neexistenciu) náhradných dielov, ako aj servisnej podpory výrobcov pre zastaranú techniku, čo sa nepriaznivo odzrkadľuje na nízkej prevádzkovej   spoľahlivosti a vysokej intenzite porúch. Tieto skutočnosti majú veľmi nepriaznivý vplyv                 na neustále zvyšovanie finančných nákladov pre zabezpečenie prevádzky zastaranej rádiolokačnej výzbroje v ďalšom období.
Podsystém palebných prostriedkov protivzdušnej obrany (PVO) nedisponuje       rádiolokačnou technikou, nakoľko bola vyradená z výzbroje z dôvodu jej zastarania. 

Rádiolokátory pre podsystém palebných prostriedkov PVO sú určené na prieskumné účely, ako včasná výstraha a primárna prehľadová RL informácia pre protilietadlové raketové komplety (PLRK) s cieľom merania parametrov pohybu vzdušných objektov a ich automatizovaného vydávania pre potreby PLRK. Pracujú v špeciálnych režimoch a nevykonáva sa nimi nepretržitý prieskum nad územím SR v stave bezpečnosti.
3. Cieľový stav

V cieľom stave je potrebné vykonať obmenu 8 ks zastaraných 3D radarov  stredného dosahu, 4 ks 2D radarov malého  dosahu a 3 ks rádiolokačných výškomerov,                          ktoré sú v súčasnosti    vo výzbroji  podsystému prieskumu VzS OS SR a obstarať 6 ks 3D RL blízkeho dosahu pre doplnenie kriticky chýbajúcej hlavnej techniky podsystém palebných prostriedkov VzS OS SR. Jedným z hlavných kritérií pre výber novej techniky bude zabezpečenie interoperability  s ozbrojenými silami ostatných členských krajín NATO. 
RL 3D – stredný dosah
Cieľom je obmena 8 ks 3D RL stredného dosahu pre potreby krídla velenia, riadenia a prieskumu (ďalej kvrps) Zvolen na zabezpečenie RL  prieskumu a pre navádzanie vlastného letectva. 
RL 3D – malý dosah


Cieľom je obmena 4 ks 2D RL a 3 ks RL výškomerov pre potreby kvrps Zvolen,                  ako aj obstaranie 3 ks 3D RL malého dosahu pre potreby plrb Nitra so zámerom doplnenia chýbajúcej hlavnej techniky.
RL 3D – blízky dosah


Cieľom je obstaranie 6 ks 3D RL blízkeho dosahu pre potreby protilietadlových čiat prenosných protilietadlových raketových kompletov 9K38 IGLA z výzbroje protilietadlovej raketovej brigády (ďalej plrb) Nitra so zámerom doplnenia chýbajúcej hlavnej techniky. 
V súvislosti s Dlhodobým plánom rozvoja obrany s dôrazom na výstavbu a rozvoj   ozbrojených síl Slovenskej republiky s výhľadom do roku 2030 schváleným vládou Slovenskej            republiky, sa počíta s obstaraním 17 ks 3D RL.
Velenie, riadenie a prieskum:

· obmeniť 3D prehľadové rádiolokátory stredného dosahu (projekt P2-4) - 6ks,

· obmeniť 3D prehľadové rádiolokátory malého dosahu (projekt P2-5) - 5 ks, 
Protilietadlová raketová brigáda:

· obmeniť rádiolokačnú techniku blízkeho dosahu (projekt P2-10) - 6 ks.
4. Návrh riešenia 

Pre riešenie situácie s rádiolokačnou technikou uskutočnil rezort obrany v minulosti     niekoľko krokov. Bezpečnostná rada SR a vláda SR dňa 3. decembra 2014 schválila                  „Návrh riešenia zabezpečenia obnovy a prevádzky rádiolokačnej techniky VzS OS SR“. 
Dňa 3. júla 2015 bolo vyhlásené verejné obstarávanie na akvizíciu 4 súprav                        (3+1 ako opcia) „Rádiolokátorov 3D stredného dosahu“, ktoré bolo realizované postupom užšej súťaže. 

Vzhľadom k tomu, že súťažné podklady obsahovali utajované informácie stupňa utajenia vyhradené, výberové konanie bolo realizované vo vyhradenom režime. To predpokladalo v prvom kroku podpis zmlúv o postúpení utajovaných skutočností (ZoPUS), ktoré by boli následne zaslané  na schválenie Národnému bezpečnostnému úradu Slovenskej republiky (NBÚ SR). Stav schválenia návrhu ZoPUS bol vo fáze, keď navrhovaný text schválili dvaja uchádzači, jeden uchádzač prechádzal v tej dobe opätovne procesom zlučovania spoločností a posledný uchádzač text MO SR aj napriek zaslanej urgencii neschválil. Z dôvodu, že ZoPUS                      so všetkými spoločnosťami bolo možné podpísať až po jeho odsúhlasení všetkými stranami, a teda až po ukončení procesu zlúčenia spoločnosti posledného uchádzača, až následne mohol byť zaslaný na schválenie NBÚ SR. Obdobný proces zlúčenia spoločnosti v prípade jedného uchádzača naposledy prebiehal od júla 2017  do decembra 2017.
Bez schválenia  ZoPUSu  nebolo možné poskytnúť výrobcom RL techniky utajované informácie stupňa utajenia vyhradené MO SR. V nadväznosti na uvedené skutočnosti nebolo možné určiť predpokladaný termín podpísania ZoPUSu so všetkými uchádzačmi, a z toho dôvodu ani termíny ďalšieho procesu verejného obstarávania, ani možný termín ukončenia užšej súťaže na premet zákazky „Rádiolokátor 3D stredného dosahu“. Teda nepodarilo sa uzavrieť potrebné ZoPUS zo záujemcami tak, aby im mohli byť poskytnuté súťažné podklady. Ministerstvo obrany SR dňa 12. apríla 2018 zrušilo užšiu súťaž na predmet zákazky „Rádiolokátor 3D stredného dosahu“.  
Obstarávanie prostredníctvom agentúry NSPA (NATO Support and Procurement Agency) – znamená obstaranie radarov prostredníctvom agentúry NATO. NSPA je vhodným prvkom hlavne pri dlhodobom systémovom dodaní tovarov a služieb do zásob a spotreby. 
Hlavnou úlohou je konsolidácia požiadaviek z viacerých členských krajín a realizovanie medzinárodných súťaží. NSPA pre obstaranie využíva dohody/zmluvy, ktoré už boli  uzatvorené pre niektorú z krajín NATO, a ku ktorej je možné pripojiť sa. Spája požiadavky na nákup rovnakých tovarov obranného priemyslu prijatých od viacerých krajín a realizuje samostatný tender, alebo rieši nákup aj individuálnym spôsobom len pre jednu krajinu. Primárne zabezpečuje realizáciu obstarania tovarov a služieb  pre jednotky pred nasadením do a počas vojenských operácií, sekundárne obstaráva katalogizované alebo štandardizované komodity pre viac krajín spoločne. Až terciárnym cieľom je obstarávať komodity výhradne pre jednu krajinu. Ide o akúsi formu delegovania úloh a riadenia procesov obstarania v mene členskej/členských krajín NATO. Proces delegovania na NSPA  nemusí vždy priniesť a získať jedinečné podmienky pre  krajinu, ktorá o obstaranie požiadala. V tomto prípade je tento spôsob obstarania nevýhodný najmä preto, že ide o projekty strategického významu s vysokou finančnou náročnosťou, utajovaný režim niektorých informácií a vplyvom na možné zapojenie vlastného  obranného priemyslu do procesu. Tieto faktory NSPA pri obstarávaní nezohľadňuje.  Nakoľko v súčasti materiál žiada o mandát riešenia obstarania dvoma rôznymi spôsobmi ( konkrétny typy resp. využite multifunkčných radarov), nie je možné splniť požiadavku NSPA o predloženie konkrétnej špecifikácie na jednotlivé typy radarov.  Časovo, je proces  pri obstarávaní tak špecifickej komodity prostredníctvom NSPA ako sú rádiolokátory veľmi náročné                         a obstarávanie si vyžaduje vyčleniť prostriedky nielen na samotný nákup, ale aj na poplatky            pre NSPA vo výške cca 3 % z celkovej ceny tovarov. V prípade rádiolokačnej techniky pre SR          to znamená navýšenie finančných prostriedkov o cca  4,65 milióna Euro na poplatky za riadenie projektov pre NSPA.
Na základe posúdenia doterajších procesov navrhuje MO SR realizovať obstaranie rádiolokačnej techniky na úrovni vláda – vláda. Je navrhované obstaranie všetkých typov rádiolokátorov v jednom balíku, čo by malo poskytnúť nasledujúce výhody:
· Spoločné logistické zabezpečenie životného cyklu techniky pre všetky typy                                 RL (centrálny záručný, pozáručný servis a obstarávanie náhradných dielov).

· Zníženie zásob náhradných dielov z dôvodu možnej zámeny niektorých blokov medzi jednotlivými typmi RL.

· Možnosť použitia jednej kontrolno-meracej techniky pre všetky typy                                           RL (nie je nutné nakupovať meraciu aparatúru zvlášť pre každý typ).

· Zjednodušenie počiatočného školenia, výcviku, prípadne preškolenia obslúh  na iný typ RL.

· Možnosť vzájomnej výpomoci profesionálnymi vojakmi medzi útvarmi VzS OS SR                   pri náhlej potrebe zabezpečenia úloh.
Možným variantom riešenia obmeny RL techniky VzS OS SR je aj obstaranie multifunkčných rádiolokátorov konštruovaných na rovnakej technologickej platforme                 (závisí od ponúk výrobcov), nakoľko ponúkajú väčšie  možnosti ich využitia oproti      jednoúčelovým radarom. To znamená, že jedno zariadenie môže napríklad plniť funkciu prehľadového radaru, navádzacieho radaru pre protilietadlové raketové komplety, ako aj radaru       pre riadenie letovej prevádzky s variabilným dosahom. Tieto schopnosti radaru rozširujú jeho operačné spôsobilosti a eliminujú potrebu obstarať radar pre každý dosah zvlášť, čo môže priniesť finančné úspory pri obstarávaní, ako aj zníženie prevádzkových nákladov po dobu životného cyklu radarov.
Uvedené výhody predpokladajú priaznivý ekonomický vplyv na zníženie obstarávacích,      ako aj servisných nákladov po dobu životného cyklu rádiolokačnej techniky. 
Kontrakt na úrovni vláda – vláda výraznejším spôsobom garantuje bezpečnosť dodávok   počas celej doby životného cyklu.
Obstaranie na úrovni vláda – vláda predstavuje garanciu hlbšej vojenskej spolupráce,      pretože sa netýka iba zmluvného vzťahu s výrobcom, ale aj dlhodobého partnerstva                           so spojeneckou krajinou vzhľadom ku zhoršujúcej sa bezpečnostnej situácii vo svete.
Po schválení materiálu vládou Slovenskej republiky, osloví MO SR (cestou RFGP – Request for Government Proposal) svetových výrobcov RL techniky súčasne vyrábaných rádiolokátorov prostredníctvom ich vlád. Po obdŕžaní odpovedí, budú tieto ponuky vyhodnotené a vybraná najvýhodnejšia. Následne v súvislosti s obstaraním 3D RL (projekty stredný, malý       a blízky dosah) bude ministrom obrany Slovenskej republiky predložený vláde Slovenskej republiky návrh medzivládnej dohody s konkrétnym štátom, na základe ktorej sa toto obstaranie uskutoční. Súčasťou návrhu budú aj podrobnosti týkajúce sa požadovaných technických parametrov v súvislosti s požiadavkou OS SR a s časovým plánom obstarania jednotlivých druhov rádiolokačnej techniky  s vyčlenenými finančnými prostriedkami z rezortu MO SR. 
Pri hodnotení ponúk bude hlavný dôraz kladený na :

· Cenu,

· technické a operačné požiadavky (prístrojový dosah, dosah pre ciele s odrazovou plochou 1m2 , typ antény, rozlišovacia schopnosť, zóna zistenia, doba rozvinutia ochrana pred EM rušením, zisťovanie, sledovanie a meranie 3D súradníc efektívnosť, rozhodujúce prevádzkové parametre - údržbu a opravy, komunikačné rozhrania a konektivita, bezporuchovosť, rozhrania    na iné systémy, bezpečnosť, riziká ohrozenia zdravia, ničivosť, mobilita, schopnosť prežiť, požiadavky na odolnosť voči klimatickým vplyvom, napájanie  z vlastného zdroja (všetky tieto požadované parametre sú opísané v zadaní projektu „Obmena rádiolokačnej techniky VzS OS SR (stredný, malý a blízky dosah)“),
· termíny dodávok,

· interoperabilita s NATO,

· zabezpečenie výcviku (obsluha – kvalifikácia),

· logistické zabezpečenie v rámci celého životného cyklu,

· náklady a aspekty súvisiace s úpravou infraštruktúry,

· zapojenie slovenského obranného priemyslu.
5. Záver

Nákupom nových RL prostriedkov sa vytvárajú predpoklady pre splnenie operačných požiadaviek VzS OS SR vyplývajúcich zo zákonov SR, úloh VzS OS SR pre zabezpečenie bezpečnosti, ochrany životov, zdravia a majetku občanov SR, ako aj úloh vyplývajúcich                     z  medzinárodných záväzkov SR. Budú reálne splnené závery strategických a koncepčných dokumentov. Dôjde k výraznému posilneniu národných spôsobilostí v oblasti NATINAMDS, bezpečnosti riadenia letovej prevádzky a deklarovaných jednotiek NATO NRF.
Pre realizáciu vyššie uvedeného je preto momentálne potrebné neodkladne zahájiť proces obstarávania všetkých troch druhov rádiolokátorov cestou vláda – vláda s ohľadom na urgentnú potrebu obmeny rádiolokačnej techniky VzS OS SR. 
V súvislosti s Dlhodobým plánom rozvoja obrany s dôrazom na výstavbu a rozvoj   ozbrojených síl Slovenskej republiky s výhľadom do roku 2030 schváleným vládou Slovenskej     republiky, ktorého cieľom je vytvorenie predpokladov  na vybudovanie moderných ozbrojených     síl sa počíta s obstaraním 17 ks 3D RL všetkých troch druhov rádiolokátorov vrátane   nevyhnutnej prípravy personálu a príslušnej výcvikovej a učebnej základne,                                 v predpokladanej sume 155 090 000 € s DPH.

